
ประกาศแนวปฏิบัติ
ที่  นป.  ๔/๒๕๖๙
เรื่อง  แนวทางการพิจารณาการใช้มาตรฐานการสอบบัญชีสำหรับ
การตรวจสอบงบการเงินของกิจการที่มีความซับซ้อนน้อย


เนื่องด้วยสภาวิชาชีพบัญชี  ในพระบรมราชูปถัมภ์  ได้ออกประกาศสภาวิชาชีพบัญชี  ที่  ๓๒/๒๕๖๘  เรื่อง  มาตรฐานการสอบบัญชีสำหรับการตรวจสอบงบการเงินของกิจการที่มีความซับซ้อนน้อย  ลงวันที่  
๑๑  ธันวาคม  พ.ศ.  ๒๕๖๘  กำหนดขอบเขตและเงื่อนไขที่ผู้สอบบัญชีต้องพิจารณาก่อนนำมาตรฐานดังกล่าวมาใช้ในการตรวจสอบงบการเงินของกิจการ  และกำหนดให้ประเภทของกิจการที่ห้ามใช้มาตรฐานการสอบบัญชีสำหรับการตรวจสอบงบการเงินของกิจการที่มีความซับซ้อนน้อยเป็นไปตามที่หน่วยงานกำกับดูแลกำหนด   
ดังนั้น  เพื่อประโยชน์ในการดำเนินการต่อไปนี้
(๑)	การปฏิบัติหน้าที่ของผู้สอบบัญชีที่ได้รับความเห็นชอบจากสำนักงาน  ตามประกาศสำนักงานคณะกรรมการกำกับหลักทรัพย์และตลาดหลักทรัพย์เกี่ยวกับการให้ความเห็นชอบผู้สอบบัญชีซึ่งออกตามความในพระราชบัญญัติหลักทรัพย์และตลาดหลักทรัพย์  พ.ศ.  ๒๕๓๕  พระราชบัญญัติสัญญาซื้อขายล่วงหน้า  พ.ศ.  ๒๕๔๖  พระราชบัญญัติทรัสต์เพื่อธุรกรรมในตลาดทุน  พ.ศ.  ๒๕๕๐  พระราชกำหนด  การประกอบธุรกิจสินทรัพย์ดิจิทัล  พ.ศ.  ๒๕๖๑  ประกาศคณะกรรมการกำกับหลักทรัพย์และ
ตลาดหลักทรัพย์เกี่ยวกับการเสนอขายโทเคนดิจิทัล  ประกาศคณะกรรมการกำกับหลักทรัพย์และ
ตลาดหลักทรัพย์เกี่ยวกับการให้ความเห็นชอบผู้ให้บริการระบบเสนอขายโทเคนดิจิทัล  และประกาศคณะกรรมการกำกับตลาดทุนเกี่ยวกับหลักเกณฑ์การจัดการกองทุนรวม  และ
(๒)	การจัดทำหรือส่งงบการเงินของบริษัทจดทะเบียน  ผู้ออกหลักทรัพย์หรือโทเคนดิจิทัล  และผู้ประกอบธุรกิจที่เกี่ยวข้อง  ภายใต้พระราชบัญญัติหลักทรัพย์และตลาดหลักทรัพย์  พ.ศ.  ๒๕๓๕  พระราชบัญญัติสัญญาซื้อขายล่วงหน้า  พ.ศ.  ๒๕๔๖  พระราชบัญญัติทรัสต์เพื่อธุรกรรมในตลาดทุน  พ.ศ.  ๒๕๕๐  และพระราชกำหนดการประกอบธุรกิจสินทรัพย์ดิจิทัล  พ.ศ.  ๒๕๖๑  
สำนักงานกำหนดแนวทางไว้  ดังต่อไปนี้  
ข้อ	๑	แนวทางตามประกาศนี้  มีรายละเอียดเกี่ยวกับการปฏิบัติหน้าที่ในการตรวจสอบบัญชีของผู้สอบบัญชีที่ได้รับความเห็นชอบจากสำนักงานในเรื่อง  ดังต่อไปนี้  ตามที่กำหนดในภาคผนวก
ท้ายประกาศนี้  
(๑)	ประเภทกิจการซึ่งห้ามมิให้ผู้สอบบัญชีนำมาตรฐานการสอบบัญชีสำหรับการตรวจสอบ
งบการเงินของกิจการที่มีความซับซ้อนน้อยมาใช้ในการตรวจสอบงบการเงินของกิจการ  
(๒)	ประเภทกิจการที่ผู้สอบบัญชีต้องปฏิบัติให้เป็นไปตามมาตรฐานการสอบบัญชีว่าด้วย
การตรวจสอบงบการเงินของกลุ่มกิจการ
ข้อ	๒	ในกรณีที่ผู้สอบบัญชีที่ได้รับความเห็นชอบจากสำนักงานปฏิบัติตามแนวทางตามประกาศนี้อย่างครบถ้วน  สำนักงานจะพิจารณาว่าผู้สอบบัญชีดังกล่าวได้ปฏิบัติตามข้อกำหนดของกฎหมายว่าด้วยวิชาชีพบัญชีในส่วนที่เกี่ยวข้องกับแนวทางตามประกาศนี้แล้ว
ข้อ	๓	ประกาศนี้ให้ใช้บังคับตั้งแต่วันที่	  ๑๖  กรกฎาคม  พ.ศ.  ๒๕๖๙  เป็นต้นไป
ประกาศ  ณ  วันที่  ๙  กรกฎาคม  พ.ศ.  ๒๕๖๙

